দুর্গাপুর কাণ্ডে নয়া মোড়! অভিযুক্তদের তোলা হবে আদালতে

ওয়েব ডেস্ক : কিছুদিন আগে এক ডাক্তারি পড়ুয়াকে ধর্ষণের (Rape) অভিযোগ উঠেছিল দুর্গাপুরে (Durgapur)। সেই ঘটনায় গ্রেফতার করা হয়েছে ৬ জনকে। জানা যাচ্ছে, আগামী বুধবার, ২২ অক্টোবর ৬ অভিযুক্তের মধ্যে চার জনকে তোলা হবে আদালতে।

জানা গিয়েছিল, নির্যাতিতা তরুণী ওড়িশার জলেশ্বরের বাসিন্দা এবং দুর্গাপুরের একটি বেসরকারি মেডিক্যাল কলেজে অধ্যয়নরত। তরুণীর পরিবারের অভিযোগ, ১০ অক্টোবর রাতে কলেজের বাইরে খেতে বেরিয়েছিলেন তিনি। সঙ্গে ছিলেন এক সহপাঠী। সেই সময় কয়েকজন যুবক তাঁদের পথ আটকায় এবং তরুণীকে জোর করে হাসপাতালের পিছনের জঙ্গলে টেনে নিয়ে যায়। সেখানে তাঁকে ধর্ষণ করা হয়।

আরও খবর : ধনতেরাসে লাক্সারি গাড়ির হাট! কলকাতায় রেকর্ড বিক্রি বিএমডব্লিউ, মার্সিডিজ ও ল্যাম্বরগিনি

এর পরেই ঘটনার তদন্তে নামে পুলিশ (Police)। প্রথমে তিনজন ও পরে দুজনকে গ্রেফতার করা হয়। তার পরে নির্যাতিতার বন্ধুকেও গ্রেফতার করে পুলিশ। তাকে প্রথমে আটক করে জিজ্ঞাসাবাদ চালাচ্ছিল পুলিশ। এমনকি অভিযুক্তকে পরানগঞ্জের (Parangunge) সেই জঙ্গলে নিয়ে গিয়ে ঘটনার পুনর্নির্মাণ করা হয়। সেই সঙ্গে নির্যাতিতার জবানবন্দি নেওয়া হয়। তার পরেই নির্যাতিতার পুরুষ বন্ধুকে গ্রেফতার করা হয়। গ্রেফতারের পরেই বিভিন্ন তথ্য সামনে আসতে থাকে।

সূত্রের খবর, মূলত এই বন্ধুর বিরুদ্ধেই ওই তরুণীকে ধর্ষণ (Rape) করার অভিযোগ উঠেছে। আর বাকি পাঁচ অভিযুক্তের বিরুদ্ধে মোবাইল কেড়ে নেওয়া, শ্লীলতাহানির অভিযোগ উঠেছে। ওই পাঁচ জনের বিরুদ্ধে ইতিমধ্যে আলাদা আলাদা ধারায় মামালার করেছে পুলিশ। অন্যদিকে তরুণীর বন্ধুর বিরুদ্ধেও মামলা দায়ের করেছেন তদন্তকারীরা। সূত্রের খবর, এই মামলার দ্রুত ট্রায়াল শুরু করতে চাইছে দুর্গাপুর পুলিশ। সেই কারণে অভিযুক্তরা ঘটনার দিন কোন কোনও কাজের সঙ্গে যুক্ত ছিল, তা সঠিক ভাবে জেনে অভিযুক্তদের বিরুদ্ধে মামলা সাজাচ্ছেন তদন্তকারীরা। তার পরেই অভিযুক্তদের মধ্যে চারজনকে বুধবার তোলা হবে আদালতে।