মমতার কাছে ক্ষমা চাইলেন দুর্গাপুর কাণ্ডে নির্যাতিতার বাবা!

ওয়েব ডেস্ক: দুর্গাপুরের বেসরকারি মেডিক্যাল কলেজের পড়ুয়া ধর্ষণ কাণ্ডে (Durgapur Rape Case) জোরকদমে তদন্ত চালাচ্ছে রাজ্য পুলিশ (West Bengal Police)। ইতিমধ্যে ছয় অভিযুক্তকে গ্রেফতার হয়েছে পুলিশের হাতে। আর এবার এই ঘটনায় নিজের অবস্থান বদলালেন নির্যাতিতা পড়ুয়ার বাবা (Rape Victim’s Father)। দুদিন আগেও যেখানে তিনি মুখ্যমন্ত্রী মমতা বন্দ্যোপাধ্যায়ের (Mamata Banerjee) মন্তব্যকে কটাক্ষ করে বলেছিলেন, “বাংলা এখন আওরঙ্গজেবের শাসনে চলছে,” বুধবার সেখানে তিনিই মুখ্যমন্ত্রীকে ‘মায়ের মতো’ বলে আখ্যা দিলেন এবং তাঁর কাছে ক্ষমাও চাইলেন।

বুধবার সংবাদমাধ্যমকে নির্যাতিতার বাবা বলেন, “মমতা বন্দ্যোপাধ্যায় আমার কাছে মায়ের মতো। যদি আমি কোনো ভুল কথা বলে থাকি, আমি তাঁর কাছে ক্ষমা চাইছি। আমি তাঁর চরণে বারবার প্রণাম জানাতে প্রস্তুত। আমি শুধু চাই, তিনি যেন আমার মেয়েকে ন্যায়বিচার পেতে সাহায্য করেন।” তিনি আরও জানান, চিকিৎসকরা মেয়েকে সুস্থ ঘোষণা করলেই তিনি তাকে ওড়িশায় নিয়ে যাবেন। “আমি এই মামলার সিবিআই তদন্তের দাবি জানাচ্ছি। তবে সেটি রাজ্য প্রশাসনের উপর নির্ভর করছে,” বলেন তিনি।

আরও পড়ুন: দুর্গাপুরকাণ্ডে নির্যাতিতার সহপাঠীর সাত দিনের পুলিশি হেফাজত

এর আগে, সোমবার তিনি মহিলাদের রাতে বাইরে না বেরোনো নিয়ে মুখ্যমন্ত্রীর মন্তব্যের তীব্র প্রতিবাদ করে বলেছিলেন, “বাংলা এখন আওরঙ্গজেবের রাজত্বের মতো হয়ে গিয়েছে। আমি আমার মেয়েকে ওড়িশায় ফিরিয়ে নিতে চাই। জীবনের নিরাপত্তাই প্রথম, কেরিয়ার পরে।” এর দুদিনের মধ্যেই নিজের অবস্থান বদলে মমতা বন্দ্যোপাধ্যায়ের কাছে ক্ষমা চাইলেন তিনি।

উল্লেখ্য, গত ১০ অক্টোবর সন্ধ্যায় এক শিল্পনগর দুর্গাপুরের বেসরকারি মেডিক্যাল কলেজের দ্বিতীয় বর্ষের এমবিবিএস ছাত্রী তাঁর এক পুরুষ বন্ধুর সঙ্গে খাবার আনতে বেরিয়ে নিগৃহীত হন বলে অভিযোগ। ওই ঘটনায় ইতিমধ্যে ছয়জনকে গ্রেফতার করেছে পুলিশ, যার মধ্যে তাঁর সেই বন্ধুও রয়েছে। ইতিমধ্যে সরকার জানিয়েছে যে, অভিযুক্তদের বিরুদ্ধে দ্রুত ও কঠোর ব্যবস্থা নেওয়া হচ্ছে।