দুর্গাপুর ধর্ষণ কাণ্ড! নির্যাতিতার সঙ্গে কথা বলতে উদ্যোগী মহিলা কমিশন

ওয়েব ডেস্ক: দুর্গাপুর বেসরকারি মেডিকেল কলেজে মহিলা পড়ুয়ার ধর্ষণের (Durgapur Rape Case) ঘটনায় তৎপর জাতীয় মহিলা কমিশন (National Commission For Women)। আজই ঘটনাস্থলে যাচ্ছেন মহিলা কমিশনের প্রতিনিধিরা। জানা গিয়েছে, এই ঘটনার ভিত্তিতে নির্যাতিতার (Victim) সাথে কথা বলতে চায় কমিশন। পাশাপাশি হাসপাতাল কর্তৃপক্ষ ও নির্যাতিতার পরিবারের সঙ্গেও কথা বলবেন কমিশনের প্রতিনিধিরা। সূত্রের খবর, ঘটনাস্থল পরিদর্শনের পরেই পরবর্তী পদক্ষেপ নিতে পারে জাতীয় মহিলা কমিশন।

শিল্পনগরীর বুকে এই নক্ক্যরজনক ঘটনাটি ঘটেছে শুক্রবার রাত প্রায় ন’টা নাগাদ। দুর্গাপুরের ওই বেসরকারি মেডিক্যাল কলেজ ও হাসপাতালের দ্বিতীয় বর্ষের এক ডাক্তারি ছাত্রীকে ধর্ষণের অভিযোগ সামনে আসে। জানা গিয়েছে, ওই ছাত্রী তাঁর সহপাঠীর সঙ্গে কলেজ ক্যাম্পাসের বাইরে যাচ্ছিলেন। অভিযোগ, সেই সময় পাঁচ যুবক তাঁকে আটক করে এবং জোরপূর্বক রাস্তা থেকে পাশের জঙ্গলে নিয়ে যায়। সেখানেই তাঁকে ধর্ষণ করা হয় বলে অভিযোগ।

আরও পড়ুন: এবার প্রতিবন্ধী মহিলাকে ধর্ষণের অভিযোগ, গ্রেফতার যুবক

পরে সহপাঠীদের নজরে এলে তাঁরাই আক্রান্ত ছাত্রীকে উদ্ধার করে কলেজে নিয়ে আসেন। প্রাথমিকভাবে জানা যায়, নির্যাতিতা ওড়িশার বাসিন্দা। তারপরই সহপাঠীরা ফোনে তাঁর পরিবারের কাছে ঘটনার বিষয়ে বলেন। রাতেই পরিবারের সদস্যরা দুর্গাপুরে এসে হাসপাতালে পৌঁছন। সেখানে নির্যাতিতা পরিবারের কাছে পুরো ঘটনা খুলে বলেন।

নির্যাতিতার পরিবারের অভিযোগ, যে ছাত্রের সঙ্গে তিনি কলেজ ক্যাম্পাসের বাইরে গিয়েছিলেন, তাঁর ভূমিকা অত্যন্ত সন্দেহজনক। কারণ ঘটনার সময় তিনি কোনও প্রতিরোধ না করে পালিয়ে গিয়েছিলেন। ঘটনার খবর পেয়ে নিউ টাউনশিপ থানার পুলিশ ঘটনাস্থলে পৌঁছয়। তবে এখনও পর্যন্ত পুলিশ বা মেডিক্যাল কলেজ কর্তৃপক্ষ কোনও মন্তব্য করেননি।